作者:吳文英
標題:一寸金
內容:秋入中山，臂隼牽盧縱長獵。見駭毛飛雪，章臺獻穎，臞腰束縞，湯沐疏邑。筤管刊瓊牒。蒼梧恨、帝娥暗泣。陶郎老、憔悴玄香，禁苑猶催夜俱入。自嘆江湖，雕龍心盡，相攜蠹魚篋。念醉魂悠揚，折釵錦字，黠髯掀舞，流觴春帖。還倚荊溪楫。金刀氏、尚傳舊業。勞君為、脫帽篷窗，寓情題水葉。